b'\n_START_ARTICLE_\nKazujo\xc5\xa1i Funaki\n_START_SECTION_\nZa\xc4\x8detek skakanja\n_START_PARAGRAPH_\nFunaki se je za\xc4\x8del ukvarjati s skoki pri 11 letih. Njegovo rojstno mesto je tudi mesto Jukia Kasaje, Funakijevega vzornika, japonskega heroja, ki je kot prvi Japonec osvojil zlato medaljo na olimpijskih igrah v Sapporu leta 1972._NEWLINE_Prvi\xc4\x8d je v svetovnem pokalu nastopil v doma\xc4\x8dem Sapporu v sezoni 1992/93, prvo zmago pa je dosegel v sezoni 1994/95 v Planici na 120-metrski skakalnici. Nekaj tednov kasneje je po 3 tekmah vodil v skupnem se\xc5\xa1tevku Novoletne turneje, vendar mu je padec na tekmi v Bischofshofnu prepre\xc4\x8dil osvojitev le-te, zmaga pa je od\xc5\xa1la Andreasu Goldbergerju.\n_START_SECTION_\nVrhunec kariere\n_START_PARAGRAPH_\nVi\xc5\xa1ek njegove kariere pa so bile olimpijske igre v Naganu leta 1998, ko je pred doma\xc4\x8dimi navija\xc4\x8di osvojil dve zlati medalji (posami\xc4\x8dno in ekipno) na veliki in srebrno medaljo za Janijem Soininenom na mali skakalnici. Japonci so v tistem \xc4\x8dasu, ko jih je treniral Slovenec Vasja Bajc, prevladovali tako v svetovnem pokalu, kot na pomembnej\xc5\xa1ih prireditvah. Nato je leto kasneje postal \xc5\xa1e svetovni prvak v Ramsauu na srednji skakalnici, ko so Japonci osvojili vsa tri mesta na stopni\xc4\x8dkah, za Funakijem sta bila \xc5\xa1e Hideharu Mijahira in Masahiko Harada. Skupaj z japonsko ekipo je bil v letih 1997, 1999 in 2003 svetovni podprvak._NEWLINE_Njegova najbolj\xc5\xa1a skupna uvrstitev v svetovnem pokalu je 2. mesto iz sezone 1997/98. Pred njim je bil samo zmagovalec Sven Hannawald. Prav tako je v isti sezoni osvojil Novoletno turnejo. Drugi je bil tudi v se\xc5\xa1tevku poletov._NEWLINE_Nato je od sezone 2000-01 dosegal povpre\xc4\x8dne rezultate in ni bil konkuren\xc4\x8den najbolj\xc5\xa1im. Je pa skakalni svet nekoliko presenetil z nepri\xc4\x8dakovano zmago v doma\xc4\x8dem Saporu v sezoni 2004/05, potem ko je do takrat v sezoni osvojil samo 5 to\xc4\x8dk. To je bila njegova zadnja, petnajsta zmaga._NEWLINE_Na najvi\xc5\xa1jem nivoju tekmovanj je vztrajal do leta 2012, ko je v starosti 37 let opustil nastope v svetovnem pokalu. Ostal pa je aktiven na doma\xc4\x8dih tekmah na japonskem.'